भारत हादरनि गंनै हादरसायाव सुबुं अनजिमाया बांनो हमदों। बे हादरसाफोरा जाबाय आसाम आरो उत्तर प्रदेश। बे हादरसा गंनैनि सुबुं अनजिमा बांनायखौ होबथानो सोरखारा माखासे बिथांखि आरो नेमखान्थिफोर लानाय नुनो मोन्दों। दा बि सुबुं अनजिमा बांनायखौ माबोरै होबथानो ? खौराङाव मोननाय बादिब्ला आसामाव हिन्दुफोरनि अनजिमाया थांनाय 1971 मायथायाव 72.5 जौखोन्दो, 1991 मायथायाव 67.1 जौखोन्दो, 2001 मायथायाव 64.9 जौखोन्दो आरो 2011 मायथायाव 61.47 जौखोन्दोमोनब्लाबो मुसलमानफोरनि अनजिमाया 1971 मायथायाव 24.6 जौखोन्दो, 1991 मायथायाव 28.4 जौखोन्दो, 2001 मायथायाव 30.9 जौखोन्दो आरो 2011 मायथायाव 34.22 जौखोन्दोमोन। बे लिरथायनिफ्राय मोनथिनो मोनोदि 1971 मायथायनिफ्राय 2011 मायथायसिम आसामनि गासै सुबुं अनजिमायाव हिन्दु धोरोमारि सुबुंनि जौखोन्दोनि हारा 72.5 जौखोन्दोनिफ्राय 61.47 जौखोन्दोसिम खमायनायजों लोगोसे मुसलमान सुबुंफोरनि जौखोन्दोनि हारा 24.6 जौखोन्दोनिफ्राय 34.22 जौखोन्दोसिम बांनो हमदों। दा बिनिफ्राय हमदांनो हाबायदि हिन्दु सुबुंफोरा खमायनायजों लोगोसे मुसलमान सुबुंफोरा बांनो हमदों। थामहिनबा थांनाय ब्रैजि बोसोराव आसामनि गासै सुबुं अनजिमायाव हिन्दु धोरोमारि सुबुंफोरनि अनजिमाया 11.03 जौखोन्दोसिम खमायदों आरो मुसलमान सुबुंफोरनि अनजिमायाव 9.62 जौखोन्दो बांनो हमदों। आसामाव बिदि खमायलाय-बांलायनाय अनजिमायाव हिन्दु सूबुंफोरा गिखांनाय सोमजिदों। बि आयदायाव सुबुंफोरखौ सावरायनाय आरो फोसावनायखौ बांनाय नुनो मोनदों। बिनिखायनो आसामाव सुबुं अनजिमाखौ होबथानो सानखांनाय नुनो मोन्दों। दा बे आयदायाव आसामनि गिबि मन्थ्रि ड० हिमन्त बिश्व शर्माखौ साननाय नुनो मोन्दों। बे समाव सुबुं अनजिमानि बांनायनि बेलायाव हादरआव जा थासारि जानायखौ नायनानै सुबुं अनजिमाखौ होबथानो नाजानाया जोबोर गोनां जानानै फैदों। सुबुं अनजिमानि बांनायखौ नायनानै बेकार जेंना, रांखान्थि थासारि, गोरिब, मुंसाय होनो रोङै, हानि आंखाल बायदि गोबां जेंनाफोरा लोबबा दं। बिनिखायनो सुबुं अनजिमाखौ होबथानो सोरखारा गोख्रों राहा लायोब्ला मोजां। दा आसामनि गिबि मन्थ्रिआ सानै गथ’नि नर्म सुबुं अनजिमानि नेमखान्थिफोर सुजुनो आवगायबोदों होननानै खौरां मोन्दों। बे नोजोराव गिबि मन्थ्रिआ मैया आमसुनि मोननैबो हानजाजों सावरायबाय होननानै मिथिनाय जादों। मिथिनाय बादिब्ला गिबि मन्थ्रिनि बिदि थिरांथा लानायखौ आमसुनि मोननैबो हानजाया बरानाय खौरां मोन्दों। सुबुं अनजिमा होबथानायजों आसामनि हादरसानि गासैबो सुबुं लोगोसे मुसलमान नखरनि गोरिब, मुंसाय होनो रोङै, हानि आंखाल बायदिनि जेंनाखौ गैया खालामनो हागोन बादि नुहुरदों। फोरमायथावदि गिबि मन्थ्रिआ मैया सुबुं अनजिमानि नेमखान्थिफोरनि सावरायनायाव गासै सा 150 मुसलमान मेलेम जिबिफोरखौ बाहागो लानाय खौरां मोननाय जादों। जियानो जाया मानो जोंनि भारत हादरजों लोगोसे आसाम हादरसायाव सुबुं अनजिमा बांनायखौ होबथानायनि नेमखान्थिफोरखौ थाबैनो बाहायनांगौ। नङाब्ला बेनो इयुनाव मोनसे गिदिर जेंना जाहैनो हागौ होननानै दिनै गासैबो सानखांबाय।